Aurora boreală ar putea fi văzută și în noaptea spre duminică. Ce efecte negative poate avea furtuna geomagnetică
Spectacol pe cer vineri noapte, în România. O furtună geomagnetică neobișnuit de puternică a produs un fenomen rar la noi ca o auroră boreală! Cerul nopții a devenit multicolor în nuanțe intense de roșu, verde, roz aprins, albastru și mov.
Fenomenul a fost vizibil în emisfera nordică a planetei. Guvernul american a emis prima alertă de furtună geomagnetică din ultimii 20 de ani.
Vineri noapte, locuitorii din mai multe zone din țară au avut parte de o experiență fantastică! Cerul a devenit o paletă de culori care dansau, iar pasionații de astrofotografie n-au pierdut ocazia. Mai mulți tineri din Timișoara au mers pe un câmp, la 35 de kilometri de oraș, pentru a prinde cele mai bune cadre.
Darius Mihai, pasionat de astrofotografie: „De când am ajuns aici exclamăm cu toții, incredibil!”
În vestul țării, culorile stranii au putut fi observate pe cer începând cu ora 22.00, iar apogeul fenomenului a fost la 2.00 noaptea.
Alex Babiuc pasionat de astrofotografie: „S-au văzut culori cu ochiul liber, ceea ce înseamnă că e foarte luminoasă și ceea ce este destul de rar în România."
Fenomenul a fost văzut în toată splendoarea lui la București, Timișoara, Cluj, Arad, Satu Mare, Oradea, Bacău sau Suceava. Evident, rețelele sociale au fost "inundate" de fotografii.
Adrian Șonka, astronom Observatorul Atronomic Vasile Urseanu București: „Am avut o deformare imensă a câmpului magnetic și a intrat mult material in atmosferă și asta s-a tradus în faptul că aurolele boreale au fost foarte strălucitoare, s-au produs și la înălțimi mai mari, s-au văzut și de departe, cum am văzut și noi."
Furtuna geomagnetică se produce atunci când au loc erupții solare puternice în timpul cărora sunt expulzate în spațiu mase mari mari de plasmă, așa numitele ejectii de masă coronală. Cu o putere uriașă, acestea au traversat spațiul cosmic și au lovit atmosfera terestră, provocând pe cer spectacolul aurorei, după ce s-au intersectat cu câmpul magnetic al Pământului. Au acoperit și o parte din cerul României într-un spectaculos cerc de lumină și culori.
Dincolo însă de frumusețea imaginilor, Administrația Națională Americană pentru Ocean și Atmosferă a emis - cum rar se întâmplă - o alertă globală pentru o furtună geomagnetică extremă, clasificată la nivelul maxim, G5. Ultima de acest fel a avut loc acum 20 ani.
Iar această furtună geomagnetică, de o intensitate rară, poate avea efecte negative extrem de severe asupra rețelelor de electricitate, sateliților de joasă altitudine, navelor și sistemelor spațiale, radiocomunicatiilor și navigatiei GPS. Ultima oară când o furtună geomagnetică extremă a lovit Pământul a fost în 2003 - și a provocat o pană de curent importantă în Suedia.
Adrian Șonka, astronom Observatorul Atronomic Vasile Urseanu București: „Atmosfera Pământului când primește material în plus se încălzește și se mărește un pic și poate deranja sateliții care sunt foarte aprope de Pământ."
Oana Dinescu, Observatorul Astronomic "Victor Anestin" Bacău: „Suntem într-o perioadă cu o maximă intensitate a activităţii solare cu furtuni geomagnetice puternice."
Fotografii și camerele video au surprins lumini roz strălucitoare și deasupra Austriei, Germaniei, Angliei, Slovaciei, Elveției, Danemarcei și Poloniei.
Aurora boreală ar putea fi văzută și în noaptea aceasta
Spectacolul de lumini ar putea fi văzut și în noaptea aceasta. Specialiștii de la Observatorul Astronomic din cadrul Muzeului București studiază fenomenul care a fost surprins și înregistrările făcute vineri seară. Din imagini se pot vedea mai multe lumini care se mișcă deasupra orizontului nordic.
Aurora a fost vizibilă din România la o intensitate care nu a mai fost observată de sute de ani, spun specialiștii. Iar fenomenul spectaculos ar putea să apară pe cer și la noapte și poate fi urmărit cu ochiul liber. În cazul în care doriți să vă bucurați de explozia de lumini, este indicat să faceți acest lucru din afara orașelor mari, adică în acele zone care nu sunt afectate de poluarea luminoasă, și să priviți spre nord.
Fenomenul a fost vizibil în contextul în care în această perioadă s-au produs trei erupţii solare, aspect care a perturbat câmpul magnetic al Pământului. De altfel, furtunile geomagnetice provocate de erupții solare pot avea un impact asupra infrastructurii putând perturba comunicațiile, rețeaua electrică sau operațiunile radio și prin satelit.
În 1989, orașul Quebec a avut pană de curent timp de 9 ore, asta și pentru că la vremea aceea, în Canada, transformatoarele erau la înălțime. În prezent, specialiștii spun că nu vor avea loc astfel de incidente și ne sfătuiesc să ne bucurăm de spectacolul universului.
Sursa: Pro TV
Dată publicare:
11-05-2024 18:11